text: Fredericia FC skal have ny træner
  14 juni 2010 kl. 15.34
  Med én runde tilbage af sæsonen fik Fredericia FC igen et gok. Den succesrige træner Peter Sørensen forlader klubben.
  Peter Sørensen skal i stedet til Århus og være træner for AGF. Han har underskrevet en kontrakt, der gælder fra den 1. juli. Meddelelsen kommer mindre end 24 timer, efter Fredericia tabte til Kolding og dermed formentlig tabte en oprykning til landets bedste fodboldrække. 
  
  Dårligt tidspunkt
  Fredericia beklager tidspunktet for offentliggørelsen. Der er nemlig stadig en spinkel chance for, at klubben kan rykke op. 
  Bestyrelsesformanden i Fredericia FC, Morten Rahbek, siger til TV SYD, at der ikke er fundet nogen afløser. Træner-skiftet kommer på et dårligt tidspunkt, men forretningen må køre videre, indtil en ny træner er fundet. 
  AGF regner med, at den nye træner bringer AGF tilbage i superligaen og sikrer, at klubben holder sig i den bedste række.
  